google/wiki40b huggingface dataset:
Hearts of Iron

Spillet

Politikk I spillet kan man velge stort sett de landene som eksisterte under andre verdenskrig. Spillet gjør det mulig å sende diplomater til et annet land for og påvirke deres politikk i retning av din. Man kan også forsøke seg på statskupp, dette kan føre til at landet du prøver og påvirke går helt over til din ideologiske retning. Ideologisk retning er også svært viktig dersom du ønsker og starte en allianse med et annet land. Dersom du vill ha feks Sovjetunionen over på det nasjonalsosialistiske Tysklands side vil det kreve litt påvirkning.

Lyd

Musikken i spillet er av den klassiske typen. Richard Wagner sin musikk preger mye av spillet med blant annet Götterdämmerung. Dette er jo musikk som passer godt inn i den gamle stilen på spillet generelt. Götterdämmerung betyr ragnarok og er også tittelen på et av oppdragene.

Militærstyrker

Oppretting av styrker foregår i et eget panel, man kan i realitet bygge så mye man vill bare man har menn nok. Hver styrke man bygger i dette panelet er en divisjon og hver divisjon har en leder. Man kan faktisk velge mellom flere hundre ulike offiserer blant annet i Tyskland. Etterhvert som krigføringen pågår må man forsterke styrkene med nye menn ettersom de gamle faller bort.

Forskning

Man kan velge om man vil fokusere på forskning eller og bygge krigsmatriell. Dette er noe av det som gjør spillet både krevende og morsomt. Alt kan forskes på fra stridsvogn til atomreaktor Etter en hvis tid kan man faktisk utvikle en A eller H bombe. Dette gjør at mange land kan skaffe seg både makt og innflytelse.

Nye spill og utvidelser

2. januar 2005 kom spill nummer to i serien, Hearts of Iron 2. Dette spillet har fått enda bedre kritikker en eneren og regnes som et av verdens beste strategispill. Til Hearts of iron 2 har det kommet to expansionspakker Doomday og Armageddon.
I doomday får du et ekstra oppdrag som kalles "doomday", her starter det med at kommunismen og kapitalsmen går mot hverandre i en tredje verdenskrig.
I Armageddon får man først og fremst litt utvidet spilletid, pluss at man får et par nye kamp scenarioer.
Hammervoll Pind

Historie

Styrets leder Anders Pind har bakgrunn som partner og leder for prosedyreavdelingen i Thommessen. Høsten 2013 sluttet han i selskapet og i oktober 2014 slo han seg sammen med advokat John M. Hammervoll, som siden 2006 hadde drevet firmaet Hammervoll & Co DA. Konseptet var å etablere et selskap som kun fokuserte på eiendomsbransjen og spørsmål knyttet til fast eiendom og entreprise samt maritim sektor. Selskapet har den senere tid rekruttert en rekke personer med bakgrunn som advokater med fokus på eiendom, entreprise og prosedyre. Herunder flere av Pinds tidligere kollegaer fra Thommessen. Firmaet har også betydelig kompetanse innen arbeidsrett,  insolvens og restruktutrering med flere faste bostyrere blant partnerskapet.

Ansettelser

I november 2016 ble det kjent at Eva Hagen, tidligere administrerende direktør i HAV Eiendom AS og den øverste sjefen for eiendomsutviklingen i Bjørvika, gikk til advokatfirmaet Hammervoll Pind.
Vertica

Utseende

Små til middelsstore (vingespenn gjerne 20–30 millimeter), brune smygere, gjerne med noen store, hvite flekker på vingene. Oversiden er ganske mørk brun, undersiden lysbrun.

Levevis

De aller fleste har larver på gress eller andre enfrøbladete planter.

Utbredelse

Slekten er utbredt fra Mexico i nord til Bolivia i sør.
Hôpital de la Charité

Hôpital de la Charité var et sykehus i Paris som ble grunnlagt på 1600-tallet av den katolske ordenen De barmhjertige brødre av den hellige Johannes av Gud.
I 1606 kom Maria de' Medici til Frankrike, i 1613 ble bygningene ferdige og i juli 1621 ble sykehuset velsignet av erkebiskopen. I 1732 ble en hovedportal av Robert de Cotte tilføyd ved en renovering. Fra 1850 til begynnelsen av 1900-tallet holdt Académie nationale de Médecine til her. Omkring 1935 ble det revet for å gi plass for det nye medisinske fakultet.
Los Angeles Kings

Historie

Byen Los Angeles ble tildelt et NHL–lag i 1966 bak et løfte om å bygge en ny arena som kunne huse den nye klubbens kamper. Los Angeles Kings spilte sin første kamp i NHL under sesongen 1967–68, men likevel skulle der gå enda en sesong før den nye arenaen stod ferdig, så derfor spilte klubben sin første sesong i Long Beach Arena og Los Angeles Memorial Sports Arena før den nye arenaen, kjent som The Forum, ble klubbens hjemmebane fra og med sesongen 1968–69. De neste 20 årene kom klubben i sluttspillet flere ganger, men uten å oppnå noen finaleplass. I 1999 flyttet klubben til sin nåværende arena.
Fiberline fasadesystem

Fiberline fasadesystem er vindusrammer i et komposittmateriale satt sammen av glassfibertråder og polyester. Systemet ble utviklet av bedriften Fiberline Composites i samarbeid med arkitektene schmidt hammer lassen architects i 2006.
Fiberline fasadesystem er tatt opp i den danske kulturkanonen under design og kunsthåndverk.
Bernt Hulsker

Idrettskarriere

Hulsker var spiss, og startet karrieren sin i moderklubben Vestnes Varfjell IL. Han spilte i årene 1996-1997 for Tomrefjord IL, før han kom tilbake til Vestnes Varfjell IL. Før sesongstart i 1999 meldte han overgang til Sportsklubben Træff der han bare rakk å spille en halv sesong, før han ble kjøpt av Molde Fotballklubb. Han fikk sin debut i Tippeligaen i 1999. 
Hulsker spilte fem og en halv sesong for Molde. Han spilte 114 tippeligakamper, og scoret 31 mål for klubben. I 2005-sesongen gikk han til Vålerenga, og var med å vinne seriemesterskapet samme år. Etter 2005-sesongen gikk han til Stockholms-klubben AIK Fotboll.
Hulsker kom tilbake til Norge etter å ha vært plaget av skader og problemer med å spille seg inn i første-elleveren på AIK. Han skulle i utgangspunktet spille ut sesongen 2007/2008 for fotballklubben Start i Kristiansand. På tross av klubbens nedrykk til Adeccoligaen etter 2007-sesongen, skrev Hulsker en treårsavtale med Start.
I første halvdel av 2010 var han utleid til Stabæk. Etter 2010-sesongen la Hulsker opp.

Mediekarriere

I 2011 var han reporter i fotballsendinger for fjernsynskanalen MAX. Hulsker har stor interesse for teater, musikk og litteratur. I 2008 satte Teatret Vårt i Molde opp familieforestillingen «Vinterdvale», oversatt fra nederlandsk til norsk av Bernt Hulsker.
Hulsker er fast deltager i nettprogrammet Foppal på VGTV.
Buprestis octoguttata

Utseende

En middelsstor (9-18 mm) praktbille, svart med markert blå metallisk glans. Pronotum er trapesformet, blankt og fint punktert, på sidene nokså bredt gult. Dekkvingene har fire par ganske store og regelmessige, gule flekker. De kan ligne på niflekkpraktbille men er tydelig blankere, og dekkvingenes gule flekker er større og mer regelmessige i formen. Undersiden har gule flekker spredt over det hele.

Levevis

Arten lever i tørr, gjerne sandete, furuskog og larvene utvikler seg i død ved av furu. Arten er regnet som sjelden.

Utbredelse

Arten er utbredt i Europa, bortsett fra de vestligste delene. Den finnes også i Norge.
Diachus

Utseende

Diachus er små, ovale, blanke bladbiller, gjerne gulbrune til svarte, dekkvigne kan ha bronseaktig metallisk glans. Antennene er middels lange, fine. Pronotum er klokkeformet sett ovennfra. Hodet er synlig ovenfra.

Levevis

Både larvene og de voksne (imago) billene lever av å spise blad på næringsplanten og er særlig aktive i varme og solskinn.

Utbredelse

Slekten lever i Nord-Amerika.
Humeralvelum

Et humeralvelum er et liturgisk klede/plagg som brukes i katolske og anglikanske kirker. Dette velumet er et klede som er omtrent 2,75 m langt og 90 cm bredt, og som draperes over skuldrene og ned foran på kroppen. Det er som oftest laget av silke. Ved endene er det vanligvis store lommer, som tillater bæreren å holde gjenstander uten å berøre dem med sine bare hender.
Humeralvelumet benyttes i den katolske kirke særlig ved utstilling av og velsignelse med det allerhelligste sakrament eller ved Kristi-legemesprosesjoner.
Stortingsvalget 2013 i Østfold

Stortingsvalget 2013 i Østfold ble avholdt mandag 9. september 2013. Det skulle velges ni stortingsrepresentanter for Østfold for perioden 2013 til 2017, herav åtte distriktsmandater og ett utjevningsmandat.
Cape Evans

Cape Evans er en berglendt odde på Rossøya som danner nordre side av innløpet til Erebus Bay i McMurdo-sundet i Antarktis. Den ble oppdaget på Discovery-ekspedisjonen 1901–1904 under ledelse av Robert F. Scott, som kalte den Skuary. Scotts andre ekspedisjon, Terra Nova-ekspedisjonen 1910–1913, bygde sin hovedbase her og omdøpte odden Cape Evans etter løytnant Edward Evans, nestkommandrende på ekspedisjonen.
Cape Evans er et viktig historisk minne om tidlig menneskelig aktivitet i Antarktis og et symbol på den heroiske tidsalder for antarktiske utforskninger. Området ble i 1997 utpekt til spesielt verneområde (ASPA nr. 155). Siden 1972 har Scotts hytte og et kors til minne om tre omkomne på Endurance-ekspedisjonen vært oppført på listen over historiske steder og kulturminner i Antarktis.
Iveco LMV

Bruk

Kjøretøyet er i tjeneste i Italia med 2500 eksemplarer i eller ferdig med produksjon og Belgia.  Det britiske forsvaret skal også bruke en rekke versjoner de kaller MLV, CLV eller Panther.
 24. mars 2006 bestilte Forsvaret 25 LMV til bruk av norske styrker i utlandet.  Forsvaret skrev i pressemeldingen at «våre styrker i utlandet har erfart et utvidet behov for bedre beskyttelse mot ild fra håndvåpen, miner og mindre eksplosiver».  15 kjøretøy ble planlagt levert i løpet av 2006, og skal være klare til bruk i første halvår 2007.  Avtalen hadde også for opsjon på levering av ytterligere 47 kjøretøyer innen to år.

Teknisk

Oppbygningen på LMV er ganske likt en personbil, med vognføreren framme til venstre.
Vekten og størrelsen på kjøretøyet er tilpasset å kunne transporteres med C-130J Hercules, Transall C-160/C-27J Spartan transportfly og CH-47 Chinook og CH-53 Sea Stallion-helikoptre.
Den britiske MLV-utgaven har en bruttovekt på 6 500 kg og lasteevne på litt over 1200 kg.  Den bruker en 3-liters Iveco dieselmotor på 186 hk, og en sekstrinns automatisk girkasse.  Kjøretøyene kommer med pansring på forskjellige nivåer, fra STANAG nivå 1 til 4, hvorav italienerne bruker den kraftigste bepansringen.  Den britiske utgaven er litt lettere pansret.  Pansringen består av tilleggsplater som plasseres mellom indre og ytre skrog, noe som ganske lett kan tilpasses forventede trusler.  Mannskapet er også beskyttet mot landminer av størrelse opp til 6 kg.
Kjøretøyet er laget for å kunne tåle å gå på landminer, blant annet ved at hjulene er plassert langt ut i hjørnene og skal ramle av framfor å overføre sjokkbølgen til resten av kjøretøyet hvis en mine går av.  Gulvet er skrånende for å lede bort sjokkbølger, og mannskapskabinen er spesielt forsterket.

LATV 440

LATV 440 er det belgiske anskaffelsesprogrammet for kjøretøyer basert på Iveco LMV.  I 2005 bestilte Belgia 440 LMV med en opsjon på ytterligere 180.  Den første leveransen, sammen med 120 ekstra pansringssett, skal komme i 2006.

MLV, CLV og Panther

Denne britiske varianten av LMV kan bære fire fullt utstyrte soldater, i motsetning til den italienske versjonens fem.  En forlenget utgave skal kunne ta syv soldater om bord.
Den britiske hæren har bestilt 486 Panther for bruk som kommando- og liasonkjøretøy.  Denne utgaven vil igjen bli spesialisert for forskjellige roller innenfor infanteriet, artilleriet, pansertropper, ingeniørvåpenet og sambandet, og vil bytte ut en rekke eldre kjøretøyer som Saxon, Spartan, FV430 og upansrede Land Rover Defender.  Panther kan også utstyres med en fjernstyrt våpenstasjon med et 7,62 mm våpen. Opp til 15 forskjellige varianter kommer for hæren og Royal Air Force.
Kjøretøyene skal leveres mellom 2006 og 2009, og britene har opsjon på 400 ekstra kjøreøyer, samt en vedlikeholds- og støttekontrakt med leverandøren.

LMV 2

I 2016 lanserte Iveco en oppdatert utgave av kjøretøyet, LMV 2. Den oppgraderte modellen har 40 prosent større lasteevne.
Bottenvika

Bottenvika (svensk: Bottniska viken, finsk: Pohjanlahti) er det nordligste havområdet i Østersjøen, en bred og 587 kilometer lang bukt som strekker seg nordover mellom de østlige delene av Midt- og Nord-Sverige og Finlands vestkyst. Bottenvika avgrenses mot selve Østersjøen i sør ved ei linje fra 59°54'N på den svenske østkysten til Hangö i Finland. Åland og det meste av skjærgården mellom Åland og det finske fastlandet blir dermed liggende i Bottenvika.
I Sverige og Finland skiller en mellom «Bottenhavet» og «Bottenviken». Bottenhavet (finsk: Selkämeri) er den sørlige delen opp til sundet mellom Umeå og Vasa, som kalles Norra kvarken (finsk: Merenkurkku). Bottenviken (finsk: Perämeri) er den delen av Bottniska viken som ligger nord for dette sundet.
Sundet mellom Åland og det svenske fastlandet kalles Södra kvarken (finsk: Ahvenanrauma), mens det sundet som danner grense mellom Åland og Finland kalles Skiftet (finsk: Kihti). Havområdet sør for Åland – som til dels ligger utafor Bottenvika – heter Ålands hav (finsk: Ahvenanmeri).
Landhevingen i Skandinavia etter istiden er mest synlig i Bottenvika, med 9 mm årlig fordi dette var det området i Norden der isen lå tykkest. I dag ligger Bottenvika nesten 300 meter høyere enn ved istidens slutt. Tydelige strandlinjer kan ses langt over dagens havnivå.
Autopsy Room Four

Bakgrunn

Historiens handling er basert på novellen «Breakdown» av Louis Pollock, som først ble gitt ut i Collier's Magazine i 1947, hvor hovedfiguren ble lam etter en bilulykke, og må bevise at han fortsatt lever. På et punkt i Kings historie tenker hovedfiguren på TV-versjonen av «Breakdown». Serien ble vist på TV to ganger, i 1955 og 1985, begge ganger på Alfred Hitchcock Presents.
King skrev: «At some point I think every writer of scary stories has to tackle the subject of premature burial, if only because it seems to be such a pervasive fear.»

Handlingsgang

Da Howard Cottrell gjenvinner bevisstheten befinner han seg i et obduksjonsrom og da legene gjør seg klare, forsøker Howard å forstå hva det er som skjer. Etter å ha innsett at han ikke er død, kommer han fram til at han er lammet, og prøver å, på en eller annen måte, nå kontakte legene før de begynner operasjonen av ha.
Da Katie Arlen klargjorde Cottrells kropp oppdaget hun noen mindre sår i hans nedre region. Samtidig som hun undersøkte disse, kom en annen lege løpende inn i obduksjonsrommet for å fortelle at Howard fremdeles er i live. Katie ser ned, og finner ut at hun holder Howards erigerte penis i hånden.
I etterordene forklarer Howard at han sannsynligvis ble bitt av en veldig sjelden slange, som fikk ham til å framstå som død. En annen doktor hadde oppdaget slangen i Howards golfbag, og ble bitt. Det antas at legen kommer til å bli frisk. Howard legger til at han og Katie gikk ut en stund i etterkant, men at de gjorde det slutt på grunn av et heller sjenerende problem på soverommet: Howard var impotent med mindre Katie brukte gummihansker.

Merknader

Det nevnes at Howard ble bitt av en slange kalt en peruansk boomslange. Boomslanger lever derimot kun i Afrika; ordet er afrikaans og betyr «treslange». I hans personlige etterord på slutten sier King at han fikk navnet fra Agatha Christie. Slangen var med i en av hennes kjente bøker om Hercule Poirot. King sa selv at boomslange kun var et ord han likte godt, og at han selv tvilte sterkt på at det eksisterte en peruansk boomslange.
Pefaur (Ventimiglia) Peninsula

Pefaur (Ventimiglia) Peninsula er en tungt isdekt halvøy 11 km nordvest fra Danco Coast på vestsiden av Antarktishalvøya. Den grenser til Hughes Bay i nordøst og Charlotte Bay i sør, og er adskilt fra Brabant Island i nordvest av Gerlachestredet.
Halvøya ble navngitt av Argentina og Chile, etter J. Pefaur, som var biolog ved University of Concepción som arbeidet ombord på marinefartøyet «Yelcho» i løpet av Den chilenske antarktisekspedisjonen 1967-68.
Pseudo-Matteus’ evangelium

Pseudo-Matteus’ evangelium er en nytestamentlige apokryfisk tekst, skrifter av tvilsom opprinnelse, og går noen ganger under tittelen Matteus’ barndomsevangelium, men det egentlige navnet på teksten var i antikken Boken om jomfru Marias opprinnelse og Frelserens barndom. Pseudo-Matteus er en tekst innenfor en sjangre av «barndomsevangelier» som forsøker å fylle detaljer om livet til Jesus fra Nasaret fra han var født og opp til han var tolv år gammel, det tidsrommet som ble beskrevet i korthet i evangeliene til Matteus og Lukas. I vestlige Europa var Pseudo-Matteus’ evangelium en stor kilde til billedsykluser som karakteriseres som Livet til Maria, spesielt i tiden før senmiddelalderen.
Fortellingen har en rekke med brev innledningsvis mellom den tidlige kirkefadereren Hieronymus og to biskoper som ber førstnevnte om å oversette et «hebraisk bind, skrevet ved hånd av den mest velsignende evangelist Matteus» om fødselen til jomfrumoderen og barndommen til Jesus. Selv om verket er tilskrevet Hieronymus er det usannsynlig at han skrev eller oversatte det: «ingen som er kjent med Hieronymus’ skrivestil vil tro at dette er autentisk».
«Hieronymus» satte sammen og oversatte verket, omhyggelig «oversatte det ord for ord, nøyaktig slik det var på hebraisk ettersom det er hevdet at det ble komponert av den hellige evangelist Matteus, og skrevet forut hans evangelium», skjønt han uttrykte tvil om dets ekthet.
Den første halvdelen av teksten forteller historien om Joachim og Anna, jomfru Marias foreldre, Joakims sorg og forfølgelsen på grunn av deres mangel på etterkommere, hans landflyktighet og retur til Anna med barn; og om Marias fødsel, hvordan hun går i tjeneste som tempeljomfru, hennes liv i bønn og løfte om kyskhet, og valget av Josef som hennes ektemann og vokter da hun ble for gammel til å være tempeljomfru; bebudelsen; Josefs kval med å finne ut at hun var gravid, og hans endelige godtagelse av hennes ærlighet; hans og Marias prøvelse i tempelet og folket i tempelets godtagelse av Marias og Josefs uskyld.
Teksten er hovedsakelig en redigert reproduksjon av Evangeliet til Jakob den rettferdige (Jesus’ bror), fulgt av en redegjørelse av flukten til Egypt (som det ikke er kjent hva den er basert på), og derpå en redigert gjenfortelling av Tomas' barneevangelium. I alt vesentlig er verket en rimelig heldig forsøk på å redigere og utforme disse tekstene til et logisk enkeltverk. Evangeliet er det første som nevner i skrift at en okse og et esel var tilstede ved Jesus’ fødsel.
Verket hadde en sterk påvirkning på tankesettet i middelalderen, delvis på grunn av at det ble inkludert i den populære boken Legenda Aurea. En av konsekvensene av dette er dannelsen av avleda eller sekundære bøker som Libellus de Nativitate Sanctæ Mariæ som består av kun de tidligste delene av teksten som handler om Marias fødsel. En annen tekst som var basert på Pseudo-Matteus er det arabiske barndomsevangelium som hadde mange beskrivelser av overnaturlige hendelser og beskrivelser.
Verket inspirerte også innholdet i den populære engelske sangen The Cherry-Tree Carol.
Farmakodynamikk

Farmakodynamikk er læren om legemidlenes effekter og virkningsmekanismer. Et legemiddels virkninger eller effekter omfatter både de farmakologiske virkninger som det er hensikten å utnytte i behandlingen, de terapeutiske effekter, og de uønskede som kalles bivirkninger.
For langt de fleste legemidler er den nøyaktige virkningsmekanisme ikke kjent. Både farmakologiske og kliniske observasjoner tyder imidlertid på at det for mange stoffer finnes spesifikke virkningsmekanismer slik at bare en enkelt basal mekanisme eller et fåtall biologiske prosesser påvirkes (f.eks penicillinene, digitalisglykosidene og diuretika). Ofte er spesifisiteten så høy at det fås virkning bare på ett enkelt organ som betegnes som effektororganet. Andre stoffer har mere uspesifikke virkninger på mange organer eller på biologiske membraner (f.eks narkosegasser, lokalanestetika og antiarytmika).
Noen legemidler virker ved enkle fysikalsk-kjemiske mekanismer (f.eks syrenøytraliserende midler). Andre utløser effekt ved å binde seg til ekstracellulære makromolekyler (f.eks heparin). De fleste legemidler virker imidlertid på cellene enten via enzymer eller ved binding til spesielle reseptorer.
Michael S. Rogers

Tidlig liv og utdannelse

Rogers er født i Chicago i Illinois. Han ble uteksaminert fra New Trier High School i 1977. Han er utdannet ved Auburn University (1981) og Naval War College.
Hypsosinga albovittata

Utseende

Hypsosinga albovittata er en ganske kraftig bygd edderkopp, med en todelt kropp, en bakkropp (abdomen) og en forkropp (prosoma eller cephalothorax). Forkroppen er bred, med fine, nedliggende hår. Bakkroppen hos hunnen er stor og kuleformet. Den har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige.
Artene i denne slekten kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
VEPS Forlag

VEPS Forlag A/S er et plateselskap i Oslo for gitarmusikk og klassisk.
Opprinnelig var navnet Vårt Eget PlateSelskap, etablert ved Skjeberg Folkehøyskole av elevene
Knut Nærum, Hilde Lundgaard, Håkon Torgersen, Geir Sandøy, Marit Pettersen samt læreren Yngve Blokhus (1980).  I 1985 overtok Blokhus bedriften og drev et par år i Fredrikstad.  Senere ble Sonet involvert, rettighetene  overgitt (1990).
Selskapet drives i dag av Ole Bendik Eilertsen.
Lade

Lade (gammelnorsk: Hlaðir, ladested) er en liten bydel på Ladehalvøya nordøst i Trondheim. Bydelen ligger ved Trondheimsfjorden og har flere av Trondheims få strender. Bydelen har 6 000 innbyggere.
På Lade finner man kjøpesentrene City Lade, Lade Arena, samt en rekke interiørforretninger. På Lade ligger også Ringve botaniske hage, Ringve Museum, Ringve videregående skole og Lade idrettsanlegg.
Tidligere var også Norges teknisk-naturvitenskapelige universitet representert på Lade, men det tidligere universitetsbygget er nå omgjort til leilighetskompleksene «Ladeporten», «Livet på Lade» og Håkon Magnusson borettslag (tidligere «Lade ungdomsboliger» og «Startbo Lade»). 
Under siste verdenskrig hadde tyske Luftwaffe flyplass for jagerfly på Lade. Flyplassdriften fortsatte i sivile hender fram til 1965. Kun en enkelt hangar står igjen som minne fra denne epoken. Landingsstripen utgjør i dag vegen Haakon VIIs gate.
Ladestien er en tursti som går langs stranda fra det gamle ladestedet (utskipingshavn for handel) under Ladehammeren til Rotvoll, Grilstad og Ranheimsfjæra .

Lade gård

På hver sin haug i landskapet ved Lade Allé ligger Lade gård, Ringve gård , Devle gård og Leangen (Nordre) gård. Fra hver av gårdene er det vid utsikt utover sjøen. Lade gård kan føre sin historie tilbake til den gang den var hovedsete for ladejarlen. Jarlene var egentlig overherre over Hålogaland, men i løpet av tidlig vikingtid ekspanderte de sørover og la under seg også Trøndelag. Videre utover spilte de en vesentlig rolle i rikssamlingsprosessen.

Fjellrenseanlegg

Ladehammeren renseanlegg er et fjellrenseanlegg på Lade som renser avløpsvann fra 115 000 personer i østre deler av Trondheim by. Renset avløpsvann slippes ut på 42 meters dyp i Trondheimsfjorden.